b'\n_START_ARTICLE_\nAlbin Dujc\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani ni\xc5\xbeji gimnaziji se je iz\xc5\xa1olal za zobnega tehnika. \xc4\x8clan Komunisti\xc4\x8dne partije Jugoslavije je postal 1934. Pred fa\xc5\xa1isti\xc4\x8dnim preganjanjem je pobegnil v Jugoslavijo in tu v Mariboru nadaljeval revolucionarno delo, kjer je z ve\xc4\x8djo skupino pri\xc5\xa1el zaradi tega pred sodi\xc5\xa1\xc4\x8de. Obsojen je bil na leto in pol robije. V Sremski Mitrovici, kjer je prebil del svoje kazni, se je ob velikem revolucionarju Mo\xc5\xa1i Pijadi poglobil v marksizem, leninizem in stalinizem. Kakor pred zaporom, tako je tudi potem imel tesne stike s kra\xc5\xa1kimi komunisti. Ker ni bil jugoslovanski dr\xc5\xbeavljan, so ga oblasti izgnale iz Jugoslavije. Po izgonu se je naselil v Diva\xc4\x8di. Julija 1940 so ga fa\xc5\xa1isti aretirali in na t. i. drugem tr\xc5\xbea\xc5\xa1kem procesu, ki je potekal od 2. decembra do 14. decembra 1941 v Trstu obsodile na 30 let zapora. Po nem\xc5\xa1ki okupaciji Italije 1943 so ga po posredovanju mednarodnega Rde\xc4\x8dega kri\xc5\xbea nacisti izpustili. Pridru\xc5\xbeil se je narodnoosvobodilni borbi. Januarja 1944 je postal sekretar rajonskega komiteja Komunisti\xc4\x8dne partije Slovenije (KPS) pri oblastnem komiteju KPS za Slovensko primorje in sekretar Okro\xc5\xbenega komiteja KPS za ju\xc5\xbeno Primorsko._NEWLINE_Po osvoboditvi je bil med drugim predsednik koprskega okraja (1955-1963). Po upokojitvi pa je delal v turizmu. Postal je predsednik koprske turisti\xc4\x8dne zveze pa tudi \xc4\x8dlan upravnega odbora Turisti\xc4\x8dne zveze Slovenije. Bil je tudi poslanec v republi\xc5\xa1kem svetu ljudske skup\xc5\xa1\xc4\x8dine Ljudske republike Slovenije in \xc4\x8dlan glavnega odbora Socialisti\xc4\x8dne zveze delovnega ljudstva Slovenije in rezervni kapetan Jugoslovanske ljudske armade. Za svoje delo je prejel ve\xc4\x8d dr\xc5\xbeavih odlikovanj.'